Document ID: 32013D0724

KOMISIJAS ĪSTENOŠANAS LĒMUMS
(2013. gada 5. decembris)
par Savienības finansiālo ieguldījumu ārkārtas pasākumiem Ņūkāslas slimības apkarošanai Kiprā 2013. gadā
(izziņots ar dokumenta numuru C(2013) 8560)
(Autentisks ir tikai teksts grieķu valodā)
(2013/724/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (1) un jo īpaši tā 6. panta 2. punktu,
tā kā:
(1)
Ņūkāslas slimība ir vīrusa izraisīta mājputnu un citu nebrīvē turētu putnu infekcijas slimība, kura būtiski ietekmē mājputnu audzēšanas rentabilitāti, traucē Savienības iekšējo tirdzniecību un eksportu uz trešām valstīm.
(2)
Ņūkāslas slimības uzliesmojuma gadījumā ir risks, ka slimības ierosinātājs izplatās uz citām mājputnu saimniecībām attiecīgajā dalībvalstī, kā arī uz citām dalībvalstīm un trešām valstīm, tirgojoties ar dzīviem mājputniem vai to produktiem.
(3)
Ar Padomes Direktīvu 92/66/EEK (2) ir noteikti pasākumi, kuri Ņūkāslas slimības uzliesmojuma gadījumā dalībvalstīm nekavējoties un steidzamības kārtā jāīsteno, lai novērstu vīrusa tālāku izplatību.
(4)
Saskaņā ar Eiropas Parlamenta un Padomes Regulas (ES, Euratom) Nr. 966/2012 (3) 84. pantu pirms izdevumu saistību uzņemšanās no Savienības budžeta jāpieņem finansēšanas lēmums, kurā izklāstītas ar izdevumiem saistītās darbības būtiskās sastāvdaļas un kuru pieņem iestāde vai institūcijas, kam iestāde ir deleģējusi šīs pilnvaras.
(5)
Lēmumā 2009/470/EK ir noteiktas procedūras, kas reglamentē Savienības finansiālo ieguldījumu īpašos veterināros pasākumos, tostarp ārkārtas pasākumos. Saskaņā ar minētā lēmuma 3. panta 2. punktu un 6. panta 2. punktu dalībvalstis saņem finansiālu ieguldījumu dažu Ņūkāslas slimības izskaušanas pasākumu izmaksu segšanai.
(6)
Lēmuma 2009/470/EK 3. panta 6. punktā ir noteikts, cik lielu procentuālo daļu no dalībvalsts izmaksām atļauts segt no Savienības finansiālā ieguldījuma.
(7)
Savienības finansiālo ieguldījumu ārkārtas pasākumiem Ņūkāslas slimības izskaušanai izmaksā saskaņā ar noteikumiem, kas paredzēti Komisijas Regulā (EK) Nr. 349/2005 (4).
(8)
Kiprā konstatēja Ņūkāslas slimības uzliesmojumus. Kipra šo uzliesmojumu apkarošanai veica pasākumus atbilstoši Direktīvai 92/66/EEK.
(9)
Kipras iestādes informēja Komisiju un citas dalībvalstis Pārtikas aprites un dzīvnieku veselības pastāvīgajā komitejā par pasākumiem, kas piemēroti saskaņā ar Savienības tiesību aktiem par paziņošanu un slimības izskaušanu, un to rezultātiem.
(10)
Tādējādi Kipras iestādes ir izpildījušas tehniskos un administratīvos pienākumus saistībā ar pasākumiem, kas paredzēti Lēmuma 2009/470/EK 3. panta 2. punktā un Regulas (EK) Nr. 349/2005 6. pantā.
(11)
Šobrīd precīzu Savienības finansiālā ieguldījuma summu nevar noteikt, jo informācija par kompensāciju apjomu un darbības izmaksām ir sniegta aplēšu veidā.
(12)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Savienības finansiālais ieguldījums Kiprai
1. Kiprai piešķir Savienības finansiālo ieguldījumu par tām izmaksām, kas šai dalībvalstij radušās, veicot Lēmuma 2009/470/EK 3. panta 2. punktā un 6. panta 2. punktā minētos pasākumus, lai 2013. gadā apkarotu Ņūkāslas slimību Kiprā.
2. Šā panta 1. punktā minēto finansiālā ieguldījuma summu nosaka vēlākā lēmumā, kas jāpieņem saskaņā ar Lēmuma 2009/470/EK 40. panta 2. punktā noteikto procedūru.
2. pants
Maksāšanas kārtība
Sākotnējo maksājumu EUR 250 000 apmērā 2013. gadam Kiprai izmaksā kā daļu no 1. panta 1. punktā paredzētā Savienības finansiālā ieguldījuma.
3. pants
Adresāts
Šis lēmums ir adresēts Kipras Republikai.
Briselē, 2013. gada 5. decembrī

Labels: 18
15
5
6